Murgilari arrunt

Murgilari arrunta (Aythya ferina) Anatidae familiako basa ahatea da. Iparraldeko Europan eta Asian kumatzen du eta neguan hegoaldera migratzen du, gure latitudeetaraRSPB A to Z of UK Birds. Azken urteetan, batzuek Euskal Herrian kumatu dute.

 Deskribapena 
Tamaina ertaineko ahatea murgilari bat da. 42-49 cm arteko luzera eta 72-82 cm arteko hego zabalera ditu. Arrak buru marroia du eta begia gorria da. Mokoa iluna du, baina erdialdean gris argia da. Bularraldea eta buztana beltzak dira eta gorputzaren erdialdea eta hegoak, gris argiak. Hankak ere gris ilunak ditu. Emearen gorputzeko grisa ilunagoa da eta, beraz, kontraste txikiagoa egiten du. Murgilari gaztea emearen antzekoa da.

 Habitata 
Talde handiak osatzen ditu, sarritan murgilari mottodunarekin batera, eta edozein hezegunetan pausatzen da, putzuetan, aintziretan eta ibaien eremu geldoetan, beti ere ertzetan landaretza handia badu. Kostaldeko paduretan ere agertzen da.

Uretan dabilela hegaldatzen hastea asko kostatzen zaio, horregatik arriskuetatik ihes egiteko nahiago izaten du ur azpian murgildu eta alde egitea.

 Ugalketa 
Uretatik gertu landareen zurtoin eta hostoerkin plataforma landua egiten du eta ondoren lumatxaz estaltzen du. Apiril aldera sei eta hamaika arrautza artean erruten ditu, berde-grisaxkak, eta 24-28 egunean zehar txitatzen ditu. Emeak jaioberriak zaintzen ditu eta 50-55 egun igaro ondoren, gai dira beren kabuz baliatzeko.

 Elikadura 
Sakonera txikiko uretan elikatzen da. Hondoan dauden landare sustraiak, hostoak eta ernamuinak jaten ditu, batez ere, eta horretarako, murgildu egiten da. Dieta osatzeko, moluskuak, intsektuak eta harrak ere jaten ditu.

 Taxonomia 
Carl von Lineok 1758ko Systema Naturae liburuan deskribatu zuen aurrenezkoz eta Anas ferina ("ahate basatia") izena eman zion. 1822 urtean Friedrich Boie zoologo alemaniarrak Aythya generoan sartu zuen. Aythya izena grekerazko αἴθυια (aithuia) izenetik dator, Aristotelesek aipaturiko hegazti hezezagun bat da.

 Adina 
Ezagutzen den murgilari zaharrena Erresuma Batuan aurkitu zen, eta zeraman eraztunaren arabera, 22 urte eta hiru hilabeteko adina zuen.

 Iruditegia 

 Erreferentziak 

Kategoria:Anatidae
Kategoria:Euskal Herriko hegaztiak
Kategoria:1758. urtean deskribatutako taxonak
Kategoria:Lineok deskribatutako taxonak